আচমকা ভেঙে পড়ল ১০০ ফুটের রথ! ধর্মীয় উৎসবে হুলুস্থুল কাণ্ড

ওয়েব ডেস্ক: ব্যাঙ্গালুরুর (Bengaluru) মন্দিরে মর্মান্তিক দুর্ঘটনা। প্রায় ১০০ ফুট উঁচু রথ ভেঙে (Chariot Broken) প্রাণ হারালেন একজন। এই ঘটনায় অনেকের আহত হওয়ার খবর মিলেছে। জানা গিয়েছে, ব্যাঙ্গালুরু শহরের ঐতিহাসিক মাদ্দুরাম্মা মন্দিরের (Madduramma Temple Accident) বার্ষিক উৎসব চলাকালীন ঘটে এই মর্মান্তিক দুর্ঘটনা। শনিবার দুপুরে রায়সান্দ্রায় এক বিশালাকার রথ আচমকা ভেঙে পড়লে মৃত্যু হয় এক যুবকের। পাশাপাশি গুরুতর আহত হন আরও চারজন।

স্থানীয় সূত্রে জানা গিয়েছে, নিহত যুবকের নাম লোহিত। তিনি তামিলনাড়ুর হোসুরের বাসিন্দা। প্রত্যক্ষদর্শীরা জানান, শনিবার ভারী বৃষ্টি ও প্রবল ঝোড়ো হাওয়ার মধ্যেই উৎসব চলছিল। ধর্মীয় আচার অনুসারে বিশাল দু’টি রথকে মন্দিরের দিকে টানছিলেন ভক্তরা। এই সময় আচমকা প্রথম রথটি নিয়ন্ত্রণ হারিয়ে ভেঙে পড়ে। তার নিচে চাপা পড়ে যান লোহিত-সহ আরও কয়েকজন।

আরও পড়ুন: মাওবাদী ধরিয়ে দিলেই ১০ লাখের পুরষ্কার! বড় ঘোষণা রাজ্য সরকারের

ঘটনাস্থলেই লোহিত নামের ওই যুবকের মৃত্যু হয়। আহতদের মধ্যে একজন কিশোরী গুরুতর অবস্থায় চিকিৎসাধীন। জানা গিয়েছে, প্রথম দুর্ঘটনার পর চিক্কা নাগমঙ্গলার কাছে দ্বিতীয় রথটিও উল্টে যায়। এর জেরে ক্ষতিগ্রস্ত হয় রাস্তার ধারে পার্ক করা একাধিক গাড়ি। তবে এই ঘটনায় বড় ধরনের প্রাণহানি না হলেও কয়েকজন সামান্য আহত হয়েছেন।

স্থানীয় বাসিন্দারা মনে করছেন, প্রবল ঝড়বৃষ্টির কারণেই এই দুর্ঘটনা ঘটেছে। মন্দির কমিটির এক সদস্য রাকেশ জানান, ‘‘মন্দিরের ১০০ বছরের ইতিহাসে এমন ঘটনা আগে কখনও ঘটেনি।’’ এদিকে হেব্বাগোড়ি থানায় আয়োজকদের বিরুদ্ধে অবহেলার অভিযোগে মামলা দায়ের হয়েছে।